CELEX: 62019TN0876
Language: hu
Date: 2019-12-23 00:00:00
Title: T-876/19. sz. ügy: 2019. december 23-án benyújtott kereset – Broadcom kontra Bizottság

24.2.2020   
            
            
               HU
            
            
               Az Európai Unió Hivatalos Lapja
            
            
               C 61/55
            
         
      2019. december 23-án benyújtott kereset – Broadcom kontra Bizottság
      (T-876/19. sz. ügy)
      (2020/C 61/70)
      Az eljárás nyelve: angol
      
         Felek
      
      
         Felperes: Broadcom Inc. (San Jose, Kalifornia, Egyesült Államok) (képviselők: L. Kjølbye, J. Ruiz Calzado, L. Crocco ügyvédek, J. Bourke és J. Holmes barristers)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  teljes egészében vagy részben semmisítse meg a határozatot; és
               
            
                  —
               
               
                  kötelezze a Bizottságot a Broadcom költségeinek viselésére.
               
            
         Jogalapok és fontosabb érvek
      
      Keresetében a felperes azt kéri, hogy a Törvényszék semmisítse meg az Európai Unió működéséről szóló szerződés 102. cikke, az EGT-Megállapodás 54. cikke, valamint a Szerződés 81. és 82. cikkében meghatározott versenyszabályok végrehajtásáról szóló, 2002. december 16-i 1/2003/EK tanácsi rendelet 8. cikke szerinti eljárásban (AT.40608 – Broadcom ügy) 2019. október 16-án hozott bizottsági határozatot (az értesítés a C(2019) 7406 final dokumentummal történt).
      Keresete alátámasztása érdekében a felperes három jogalapra hivatkozik.
      
                  1.
               
               
                  Az első jogalap azon alapul, hogy a Bizottság tévesen alkalmazta a jogot és ténybeli hibákat követett el, amikor prima facie jogsértést állapított meg, amely hibák abból fakadnak, hogy a) a Bizottság tévesen értelmezte a Broadcom által hat ügyféllel kötött megállapodások (a továbbiakban: megállapodások) rendelkezéseit, b) a Bizottság megállapította, hogy nem kell megvizsgálni a megállapodások versenyre gyakorolt valószínű hatásait, c) a Bizottság nem értékelte megfelelően az állítólagos korlátozások arra való prima facie képességét, hogy korlátozzák a versenyt, és d) a Bizottság megalapozatlanul állapította meg, hogy a Broadcom „első látásra” erőfölénnyel rendelkezik a szóban forgó érintett piacok valamelyikén.
               
            
                  2.
               
               
                  A második jogalap azon alapul, hogy a Bizottság tévesen alkalmazta a jogot és ténybeli hibákat követett el, amikor megállapította, hogy sürgősen ideiglenes intézkedésekre van szükség a versenyt fenyegető súlyos és helyrehozhatatlan kár kockázatának kiküszöbölése érdekében a szóban forgó érintett piacok valamelyikén, amely hibák abból fakadnak, hogy a) a Bizottság a sürgősség ismeretlen fogalmát vezette be, amelyet kizárólag a saját eljárásának lassúsága igazol, amely ellentmond az intézkedések szükségképpen rendkívüli jellegének, b) nem álltak fenn a sürgős cselekvés szükségességét alátámasztó konkrét körülmények, mivel a Bizottság csak egy sor általános kifogásra hivatkozik, és c) a Bizottság nem bizonyította a verseny valószínű sérelmét az érintett piacok egyikén sem.
               
            
                  3.
               
               
                  A harmadik jogalap azon alapul, hogy a Bizottság az arányosság értékelése során tévesen alkalmazta a jogot és ténybeli hibákat követett el, amely hibák abból fakadnak, hogy a Bizottság nem értékelte, hogy a gyorsított vizsgálat arányosabb lenne-e, mint a Broadcom szabadságának hároméves időszakra való korlátozása, továbbá a szóban forgó érdekeket tévesen mérlegelte.